钦定古今图书集成/理学汇编/学行典/第146卷 > 《孔子世家赞》史记
## 钦定古今图书集成/理学汇编/学行典/第146卷 > 《孔子世家赞》史记

太史公曰：《诗》有之：“高山仰止，景行行止。”虽不能至，然
心乡往之。余读孔氏书，想见其为人。适鲁，观仲尼庙
堂车服礼器，诸生以时习礼其家，余低回留之不能
去云。天下君王至于贤人众矣，当时则荣，没则已焉。
孔子布衣，传十馀世，学者宗之。自天子王侯、中国言
六艺者，折中于夫子，可谓至圣矣！